SET ปิดบวก 0.29 จุด ไร้ปัจจัยใหม่หนุน แนะจับตา “เงินเฟ้อ” สหรัฐ 10 มิ.ย.นี้
SET ปิดบวก 0.29 จุด หลังไร้ปัจจัยใหม่หนุน ฟากโบรกฯแนะจับตาตัวเลข “เงินเฟ้อ” ของสหรัฐฯ ที่จะประกาศในวันที่ 10 มิ.ย.นี้
8 มิ.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,612.88 จุด เพิ่มขึ้น 0.29 จุด (+0.02%) มูลค่าการซื้อขาย 100,259.61 ล้านบาท
10 หุ้นดันดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์ในกรอบแคบหลังจากที่ไม่มีประเด็นบวกใหม่เข้ามา ซึ่งเป็นไปในทิศทางเดียวกับตลาดต่างประเทศ ทั้งตลาดหุ้นเอเชีย, ตลาดยุโรป และดาวโจนส์ฟิวเจอร์ส ช่วงรอติดตามตัวเลขเงินเฟ้อสหรัฐฯที่จะประกาศออกมาวันที่ 10 มิ.ย.ก่อนการประชุมธนาคารกลางสหรัฐฯ (เฟด) กลางเดือนนี้ ซึ่งตัวเลขเงินเฟ้อจะมีผลต่อการพิจารณา QE ของสหรัฐฯ
นอกจากนี้ ราคาน้ำมันที่อ่อนลงยังทำให้หุ้นกลุ่มพลังงานไม่หนุนตลาด ตลาดฯวันนี้จึงเป็นลักษณะการเลือกเล่นหุ้นรายตัวตามปัจจัยเฉพาะตัว โดยหุ้นที่เกี่ยวข้องกับการเปิดเมืองปรับตัวขึ้นได้ดี อย่าง CPN, CRC เป็นต้น แนะจับตาการกระจายการฉีดวัคซีนโควิด-19 จะมีความต่อเนื่องหรือไม่ หลังจากคาดว่าช่วง 2-3 วันแรกน่าจะฉีดวัคซีนได้มาก แต่หลังจากนั้นอาจจะต้องรอดูต่อไปว่าจะสะดุดหรือไม่ พร้อมมองในช่วง 3 เดือนข้างหน้า หุ้นที่เกี่ยวข้องกับการเปิดเมืองจะ Outperform ตลาดฯ โดยมีโอกาสโยกการลงทุนจากหุ้น Global plays เข้ามาที่ Domestic plays
แนวโน้มการลงทุนในวันพรุ่งนี้ (9 มิ.ย.) นายวีระวัฒน์ กล่าวว่า ตลาดฯคงจะยังแกว่งไซด์เวย์ต่อไปในช่วงรอตัวเลขเงินเฟ้อของสหรัฐฯ พร้อมให้แนวรับ 1,605 จุด ส่วนแนวต้าน 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,025.26 ล้านบาท ปิดที่ 124.50 บาท เพิ่มขึ้น 3.50 บาท
IVL มูลค่าการซื้อขาย 2,978.37 ล้านบาท ปิดที่ 43.00 บาท ลดลง 1.75 บาท
BANPU มูลค่าการซื้อขาย 2,370.79 ล้านบาท ปิดที่ 14.60 บาท เพิ่มขึ้น 0.60 บาท
PTTGC มูลค่าการซื้อขาย 2,198.03 ล้านบาท ปิดที่ 61.75 บาท ลดลง 1.25 บาท
PTT มูลค่าการซื้อขาย 2,026.08 ล้านบาท ปิดที่ 40.50 บาท ลดลง 0.75 บาท